
Text rozhodnutia
Súd: Krajský súd Prešov Spisová značka: 5Sp/21/2014 Identifikačné číslo súdneho spisu: 8014200969 Dátum vydania rozhodnutia: 30. 09. 2015 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2015:8014200969.2 Rozhodnutie Krajský súd v Prešove samosudkyňou JUDr. Ľuboslavou Mruškovičovou, v právnej veci navrhovateľa Mesta Vysoké Tatry, Starý Smokovec 1, zastúpeného JUDr. Františkom Komkom, advokátom so sídlom v Prešove, Hlavná č. 27, proti odporcovi Okresnému úradu Poprad, katastrálny odbor, J. Curie 3, za účasti 1. Bývalého urbárskeho spolumajiteľstva Milbach - pozemkové spoločenstvo, O. C. Fertex, J. Curie 1 Poprad, zastúpeného advokátskou kanceláriou JUDr. Sidor, s.r.o. so sídlom v Poprade, Zdravotnícka 4373/6, 2. Q. O., bytom Q. XX, 3. G. E., bytom D. XXXX/XX, V., 4. S. J., bytom R. XX/XX, S., 5. W. C., bytom Q. XX, W., W., 6. H. Z., rod. J., bytom J. 1, A. XA, Q.-W., W., 7. X. I., bytom T. XXXX/XX, O., E. republika, 8. G. I., bytom V. XXX/X, V. 8, E. republika, 9. U. I., bytom P. XXXX/XX, O., E. republika, 10. P. W., bytom Q. S. XXXX/XX, R., E. republika, 11. H.. X. B., bytom W. XXX/XX, W., 12. H.. J. J., bytom V. XXXX/XX, O., E. republika, o preskúmanie rozhodnutia odporcu zo dňa 4. júla 2014 číslo: C XXX/XXXX-XX takto r o z h o d o l : P o t v r d z u j e rozhodnutie odporcu zo dňa 4. júla 2014 číslo: C XXX/XXXX-XX. Náhradu trov konania účastníkom n e p r i z n á v a. o d ô v o d n e n i e : Preskúmavaným rozhodnutím zo dňa 04.07.2014 rozhodol odporca ako príslušný správny orgán podľa § 5 a § 7 ods. 1 zákona č. 71/1967 Zb. o správnom konaní (ďalej len správny poriadok), § 3 ods. 2 písm. a) zákona č. 180/1995 Z. z. o niektorých opatreniach na usporiadanie vlastníctva k pozemkom (ďalej len zákon č. 180/1995 Z. z.), vo veci návrhu Bývalého urbárskeho spolumajiteľstva Milbach - pozemkové spoločenstvo s tým, že v záhlaví rozhodnutia správny orgán menovite uviedol členov tohto pozemkového spoločenstva, na vydanie rozhodnutia o potvrdení nadobudnutia vlastníctva inou osobou ako je uvedená v notárskej zápisnici osvedčenia vyhlásenia o vydržaní alebo v protokole a zozname o prechode vlastníctva veci štátu na obec tak, že podľa § 12 zákona č. 180/1995 Z. z. potvrdil vlastníctvo jednotlivým členom Bývalého urbárskeho spolumajiteľstva Milbach - pozemkové spoločenstvo so sídlom v Poprade k nehnuteľnostiam - pozemkov vo výroku presne špecifikovaným. Ďalej rozhodol, že týmto rozhodnutím stratili platnosť všetky osvedčenia alebo protokoly a zoznamy, na základe ktorých došlo k zápisu vlastníctva vyššie uvedených pozemkov v prospech mesta Vysoké Tatry. V odôvodnení sa veľmi podrobne (rozhodnutie je na 85 strán) zaoberal príslušnosťou na konanie, právnym nástupníctvom, vysporiadal sa s predbežnou otázkou, zdokumentoval konanie na krajskom súde, pred správnym orgánom, citoval vyjadrenia mesta Vysoké Tatry, vyjadrenia Bývalého urbárskeho spolumajiteľstva Milbach - pozemkové spoločenstvo (ďalej len pozemkové spoločenstvo), poukázal na podklady rozhodnutia pre účely konania podľa § 12 zákona č. 180/1995 Zb.. Vychádzal z toho, že včas podaným návrhom (zo dňa 28.07.2005) sa pozemkové spoločenstvo domáhalo vydania rozhodnutia o potvrdení nadobudnutia vlastníctva inou osobou ako je uvedená v notárskej zápisnici osvedčenia vyhlásenia o vydržaní alebo v protokole a zozname o prechode vlastníctva veci štátu na obec podľa § 12 ods. 1 písm. b) zákona č. 180/1995 Z. z.. Návrh bol uplatnená vo vzťahu k pôvodnej mpč. XXXX/a/X/a/X/ X a mpč. XXXX/b, keď správny orgán vykonaným dokazovaním dospel k záveru, že mpč. XXXX/a/X/a/ X/X nebola konfiškovaná a z mpč. XXXX/b bola znárodnená len časť pod sanatóriom Tatra (katastrálne parcely č. XX a XX). Správny orgán mal nesporne preukázané, že vlastníctvo k obidvom pozemkom zapísaným v PKV č. 1 kat. úz. W. W. nebolo odňaté (okrem znárodnenia parciel pod sanatáriom Tatra) a teda neexistujú žiadne vecné ani právne dôvody, aby návrhu nevyhovel. Keďže právnemu predchodcovi navrhovateľa (pozemkovému spoločenstvu) nehnuteľnosti zapísané v PKV č. 1 kat. úz. W. W., t. j. mpč. XXXX/a/X/a/X/X a XXXX/b neboli štátom nikdy odňaté, nemohlo sa mesto Vysoké Tatry, vychádzajúc zo zásady že nikto na iného nemôže previesť viac práv, než má sám, stať vlastníkom sporných nehnuteľností podľa zákona č. 138/1991 Zb. o majetku obcí a štát ani nemohol s mestom spísať protokoly o prechode vlastníctva štátu na obec. Dôvody rozhodnutia a listiny z ktorých vychádzal odporca podrobne opísal v časti VII až IX preskúmavaného rozhodnutia (strana 59 až 80). Včas podaným opravným prostriedkom sa navrhovateľ domáhal preskúmania tohto rozhodnutia. V opravnom prostriedku uviedol, že z administratívneho spisu odporcu nepochybne vyplýva, že dňa 28.07.20105 bol Správe katastra Poprad (ďalej len správny orgán) doručený návrh na začatie konanie o potvrdení nadobudnutia vlastníctva inou osobou, ako bola uvedená v notárskej zápisnici osvedčenia vyhlásenia o vydržaní, a to Bývalým urbárskym spolumajiteľstvo Milbach - pozemkové spoločenstvo so sídlom v Poprade. Samotný návrh sa týkal iba Hotela Tatra v Starom Smokovci. Správny orgán o predmete konania rozhodol opakovane viackrát, a to: 1. rozhodnutím sp. zn. C-XXX/XXXX-XX zo dňa 15.12.2008 (návrhu bolo vyhovené), toto rozhodnutie bolo rozsudkom Krajského súdu Prešov sp. zn. 1Sp/39/2009-112 zo dňa 15.06.2010 zrušené a vec vrátená na ďalšie konanie, 2. rozhodnutím sp. zn. C-XXX/XXXX-XX zo dňa 20.12.2010 (návrhu bolo vyhovené), toto rozhodnutie bolo taktiež rozsudkom Krajského súdu Prešov sp. zn. 1Sp/6/2011-88 zo dňa 23.02.2012 zrušené a vec vrátená na ďalšie konanie, 3. rozhodnutím sp. zn. C-XXX/XXXX-XXMK zo dňa 19.11.2012 (návrhu nebolo vyhovené). Proti rozhodnutiu odporcu č. C XXX/XXXX-XXMK zo dňa 19.11.2012 podalo odvolanie Bývalé urbárske spolumajiteľstvo Milbach - Pozemkové spoločenstvo, a to dňa 10.12.2012. Z poučenia tohto rozhodnutia vyplýva, že proti tomuto je možné podať odvolanie do 15-tich dní odo dňa jeho doručenia na Katastrálny úrad Prešov prostredníctvom tunajšej Správy katastra. Toto rozhodnutie je preskúmateľné súdom po vyčerpaní odvolania a nadobudnutí právoplatnosti. Podľa § 250l O.s.p. podľa ustanovení tretej hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250m O.s.p. konanie sa začína na návrh, ktorým je opravný prostriedok proti rozhodnutiu správneho orgánu. Návrh sa podáva na príslušnom súde v lehote 30 dní od doručenia rozhodnutia, pokiaľ osobitný zákon neustanovuje niečo iné. Návrh je podaný včas aj vtedy, ak bol podaný v lehote na orgáne, ktorý vydal rozhodnutie. Ak rozhodnutie neobsahuje poučenie o opravnom prostriedku alebo ak obsahuje nesprávne poučenie, možno ho napadnúť do 6 mesiacov od jeho doručenia. V zmysle vyššie citovaných zákonných ustanovení podanie opravného prostriedku je účinné bez zreteľa na to, či je podané na správnom orgáne, ktorý rozhodnutie vydal, alebo na súde. Keďže proti tomuto rozhodnutiu správneho orgánu bolo zo strany pozemkového spoločenstva podané odvolanie, vo všeobecnosti platí, že začína konanie na súde podľa § 250l O.s.p., a to podaním opravného prostriedku proti rozhodnutiu správneho orgánu. Za takéhoto stavu bolo preto povinnosťou správneho orgánu celý administratívny spis postúpiť na príslušný súd (Krajský súd v Prešove), ktorý by ako vecne a miestne príslušný štátny orgán rozhodol o odvolaní tak, ako v predchádzajúcich rozhodnutiach. Z administratívneho spisu však vyplýva opak. Navrhovateľovi nie je známe, z akého dôvodu začala vo veci konať Správa katastra Prešov, ktorá dokonca svojim rozhodnutím č. Co X/XXXX/Bo zo dňa 30.09.2013 vydala rozhdnutie, ktorým zrušuje rozhodnutie Správy katastra Poprad č. C-XXX/XXXX- XXMK zo dňa 19.11.2012 a vracia vec na nové prejednanie a rozhodnutie. Takéto rozhodnutie Správy katastra Prešov, ako aj na základe tohto rozhodnutia vydané ďalšie rozhodnutie Okresného úradu Poprad, katastrálny odbor č. C-XXX/XXXX-XX zo dňa 04.07.2014 považuje za paakt. „Paakt“ je zdanlivý, ničotný (nulitný) právny akt, z ktorého nevyplývajú následky, ktoré sú s nim inak spájané, pretože vôbec nie je rozhodnutím orgánu verejnej moci, alebo síce áno, ale mimo zákonom mu zverenú právomoc. Takýto úkon je neplatný od samého počiatku (ex tunc), z právneho hľadiska neexistuje a nikoho nezaväzuje. Aj keď o podanom odvolaní proti rozhodnutiu správneho orgánu č. C XXX/XXXX-XXMK zo dňa 19.11.2012 doposiaľ nebolo zo strany súdu rozhodnuté (nenadobudlo teda právoplatnosť), správny orgán na základe paktu, rozhodnutia Správy katastra Prešov č. Co X/XXXX/Bo zo dňa 30.09.2013, opakovane, avšak s opačným výsledkom rozhodol ďalším svojim rozhodnutím C XXX/XXXX-XX zo dňa 04.07.2014. Takýto jeho postup a duplicitné rozhodnutie v tej istej veci o tom istom predmete konania je potrebné považovať za hrubé porušenie jak procesnoprávnych, tak aj hmotnoprávnych ustanovení. Aj keď tieto rozhodnutia správneho orgánu sú obsahovo rozsiahle (66, resp. 85 strán) nemajú zákonom požadované atribúty pre riadne rozhodnutie, sú pre nedostatok dôvodov neurčité a nepreskúmateľné, sú navzájom rozporuplné s tým, že navrhovateľ už v priebehu konania pred súdom pri preskúmavaní napadnutých rozhodnutí argumentoval, že viac ako isto pri vyhotovovaní a vypracovávaní týchto rozhodnutí participuje samotný navrhovateľ (pozemkové spoločenstvo), resp. správny orgán pri hodnotení dôkazov prihliada jednoznačne na argumentáciu navrhovateľa, pričom tvrdenia a argumentáciu druhého účastníka, mesta Vysoké Tatry, bez náležitého odôvodnenia ignoruje a neberie vôbec do úvahy. Správny orgán taktiež ignoroval vyslovený právny názor v zrušujúcich uzneseniach Krajského súdu Prešov 1Sp/39/2009-112 zo dňa 15.06.2010, 1Sp/6/2011-88 zo dňa 23.02.2012, a to i napriek tomu, že z odôvodnenia rozsudkov Krajského súdu Prešov vyplýva, že ...povinnosťou odporkyne v ďalšom konaní bude postupovať v naznačenom smere, bude musieť dôkladne zistiť skutkový stav veci, vo veci opätovne rozhodnúť a rozhodnutie náležite a v súlade so zákonom odôvodniť... . Vyslovený právny názor, ako aj pokyny na ďalší postup zo stany Krajského súdu Prešov v jeho poslednom zrušujúcom rozsudku správny orgán v ničom neakceptoval, žiadnym spôsobom nedoplnil dokazovanie v naznačenom smere, najmä kedy správny orgán uverejnil podľa § 7 ods. 1 návrh registra na verejné nahliadnutie spolu s poučením podať námietky, zistiť kedy ho doručil do vlastných rúk pozemkovému spoločenstvu alebo aký iný postup podľa § 7 ods. 1 zákona zvolil a či bol návrh podľa § 12 ods. 2 podaný v lehote ustanovenej na podanie námietok. Ďalej bolo jeho povinnosťou zistiť, či navrhovateľ (pozemkové spoločenstvo) má právny záujem na podaní takéhoto návrhu, či je osobou, ktorej možno podľa § 12 ods. 1 písm. b) potvrdiť, že predmetné pozemky sú jeho vlastníctvom. Totiž sama skutočnosť, že navrhovateľ je pozemkovým spoločenstvom s právnou subjektivitou podľa zákona č. 181/1995 Z. z. a jeho členmi sú podľa „osvedčenia o vydržaní“ jednotliví spoluvlastníci predmetných nehnuteľností, ešte neznamená, že je aj osobou, ktorej možno potvrdiť vlastníctvo. Samotný súd jasne poukázal aj na obsah „osvedčenia o vydržaní“, z ktorého vyplýva, že ...členovia sú spoluvlastníkmi spoločných nehnuteľností, ktoré boli pôvodne zapísané vo vložke č. 1 kat. úz. W. W., ako mpč. XXXX/a/a/a/X/X... a nič iné, teda aj ďalšia pôvodná mpč. XXXX/b/X, ku ktorej bolo pozemkovému spoločenstvu taktiež potvrdené vlastníctvo. Čo sa týka odôvodnenia napadnutého rozhodnutia ohľadne činnosti komisie a podávanie námietok, k tomuto navrhovateľ uviedol a vyplýva to aj z administratívneho spisu, že komisia pre obnovu evidencie pozemkov a právnych vzťahov k nim pre kat. úz. W. W. bola zriadená Správou katastra Poprad dňa 02.02.2005 sp. zn. R XXXX/XX/XXXX. Komisia pozostávala z riadne zvolených členov, ktorí reprezentovali Správu katastra Poprad (Kužiel), Obvodný pozemkový úrad Poprad (H.. Q.), Slovenský pozemkový fond (H.. B.), ŠL TANAPu (H.. R.), Vysoké Tatry - T. Lomnica (X.. K.), Mesto Vysoké Tatry (F. - predseda komisie). Zo zasadnutia komisie bola vždy spísaná riadne zápisnica s obsahom programu jej zasadnutia a pripojenou prezenčnou listinou. Komisia dňa 18.10.2005 zasadala v zasadačke MsÚ Starý Smokovec, pričom na toto zasadnutie boli riadne písomne predvolaní členovia komisie, ako aj osoby delegované obcami. Zasadnutia komisie sa zúčastnilo 11 osôb a zo zápiscnie č. 2/2005 vyhotovenej toho istého dňa vyplýva, že zo strany zástupcu Urbár Milbach (pán O.) boli vznesené námietky, ale týkajúce sa iba pozemku pred hotelom Tatra v kat. úz. W. W. a žiadne iné. V dňoch 04.07.2005 až 29.07.2005 boli na Mestskom úrade v Starom Smokovce zverejnené registre kat. úz. I. J. a W. W.. V tomto období zástupcovia a pracovníci Správy katastra Poprad, pani F. za kat. úz. I. J. a pán S. za kat. úz. W. W., vybavovali vlastníkov pozemkov v týchto katastrálnych územiach, vypočuli a zaznamenávali ich námietky, dávali odpovede na ich dotazy (hlavne výmery pozemkov a pod.), pomáhali identifikovať vlastníctvo vyhľadaním v katastrálnych mapách. Týmto sa skončila druhá etapa spracovania podkladov pre ROEP a zasadnutím komisie ROEP dňa 18.10.2005 pokračovala tretia etapa spracovania podkladov prerokovávaním námietok proti návrhu registra, návrhy podané v zmysle § 11, § 12 zákona č. 180/1995 Z. z., t. j. námietky a návrhy na vydržanie a zrušenie vydaných osvedčení. Podľa § 8 ods. 1 zákona č. 181/1995 Z. z. o pozemkových spoločenstvách vlastnícky podiel k spoločnej nehnuteľnosti prevodom alebo prechodom sa stáva členom spoločenstva a vstupuje do práv a povinností člena spoločenstva v rozsahu nadobudnutého podielu, čo pri správnom gramatickom výklade jednoznačne znamená, že podielové spoluvlastníctvo v spoločenstve sa môže nadobudnúť iba prevodom (kúpna, darovacia zmluva) alebo prechodom (dedením). Žiadny iný spôsob nadobudnutia vlastníctva neprichádza do úvahy a absolútne už nie vydaním osvedčenia o vydržaní. Návrh na vydanie rozhodnutia v zmysle zákona č. 180/1995 Z. z. možno podať len na účely konania a nejneskôr s podaním námietok. Správny orgán v rozhodnutí musí uviesť deň, ktorým navrhovateľ nadobudol vlastníctvo k pozemku vydržaním. Návrh musí obsahovať skutočnosti o splnení podmienok vydržania ustanovených osobitným predpisom t.j. Občianskym zákonníkom. Podľa § 7 ods. 3 námietky posúdi komisia, ktorá si môže vyžiadať svedecké výpovede osôb oboznámených s miestnymi pomermi a so svojim stanoviskom ich súborne predloží správnemu orgánu na rozhodnutie. Na námietky podané po uplynutí lehoty a na námietky, ktoré neobsahujú odôvodnenie, komisia neprihliadne. Vzhľadom k tomu, že navrhovateľ (pozemkové spoločenstvo) si v správnom konaní neuplatnil žiadne námietky v zákonom stanovených lehotách, komisia preto tieto nemohla posudzovať ani vyjadrovať sa k nim. Samotné osvedčenie vydané formou notárskej zápisnice N 391/2003, Nz 92217/2003 vydané dňa 14.10.2003 na Notárskom úrade U. V., nemôže byť úradnou listinou, ktorá by osvedčovala spoluvlastnícke podiely jednotlivým spoluvlastníkom k nehnuteľnosti zapísanej vo vložke č. 1 ako mpč. XXXX/a/X/a/X/X kat. úz. W. W., ktorá mala byť vo vlastníctve Bývalého urbárskeho spoločenstva Milbach v celosti, pretože táto zápisnica postráda konkrétne mená právnych predchodcov, od ktorých jednotliví spoluvlastníci, t. j. terajší členovia spoločenstva mali nadobudnúť vlastníctvo vydržaním. Za takéhoto stavu je preto potrebné prijať jednoznačný právny záver, že vyhlásenie o vydržaní vlastníctva k nehnuteľnostiam v samotnom osvedčení v notárskej zápisnici N XXX/XXXX, Nz XXXXX/ XXXX je od samého počiatku (ex tunc) neplatné a jednotlivých spoluvlastníkov vo výške ich podielov je potrebné považovať za samodelegovaných a nie za právnych nástupcov po svojich predchodcoch, ktorých žiadnym spôsobom neoznačili a neidentifikovali. Nestačí len prehlásenie v ich mene zo strany tretej osoby, čo sa stalo v danom prípade. Poukázal aj na rozhodnutie Najvyššieho súdu SR 1Sžo 296/2009 zo dňa 21.04.2010, ktoré riešilo otázku nástupníctva v reštitučnom zákone 503/2003 Z. z., ktorej riešenie zaväzuje správne orgány aj v tomto konaní. Správny orgán nepostupoval v zmysle § 11 ods. 8 zákona č. 180/1995 Z. z., podľa ktorého správny orgán zamietne návrh na vydanie rozhodnutia podľa odseku 1, ak nie sú splnené podmienky na nadobudnutie vlastníctva vydržaním podľa tohto zákona, alebo ak vlastnícke právo k pozemkom je predmetom konania podľa osobitného predpisu. Navrhovateľ v priebehu konania predložil uznesenie Okresného súdu Poprad sp. zn. 12C 336/2004-197, ako aj uznesenie Krajského súdu Prešov sp. zn. 7Co/232/2005-246 zo dňa 15.06.2006, ktorým jednotliví členovia Bývalého urbárskeho spolumajiteľstva Milbach, ktorých vec po právoplatnosti týchto uznesení bola postúpená na ďalšie konanie Okresnému úradu Poprad, na ktorom si uplatnil dňa 31.12.1992 reštitučný nárok na vydanie nehnuteľnosti zapísanej v PK XX, kat. úz. Q. ako parc. č. XXXX/a/X/X/X a XXXX/b, čo značí, že na inom správnom orgáne sa prejednáva vlastnícke právo k pozemkom, ktoré je predmetom konania podľa osobitného predpisu, zákona č. 229/1991 Zb.. Toto konanie je preto dôvodom, že správny orgán mal postupovať v zmysle § 11 ods. 8 písm. b) zákona č. 180/1995 Z. z., t. j. mal návrh na vydanie rozhodnutia podľa odseku 1 zamietnuť. Vzhľadom na vyššie uvedené skutočnosti, na vznik anomálie postupu správneho orgánu a jeho rozhodovaciu činnosť, vydanie dvoch rozhodnutí v tej istej veci, o tom istom predmete konania, tých istých účastníkov konania žiadal, aby krajský súd zrušil rozhodnutie odporcu podľa § 250j ods. 2 písm. c), d) O.s.p. v spojení s § 250l ods. 2 a § 250q ods. 2 O.s.p. a vrátil mu vec na ďalšie konanie. Zároveň žiadal, aby mu boli nahradené trovy konania. Odporca, právny zástupca ďalšieho účastníka v 1. rade JUDr. Sidor a ďalší účastník konania v 2. rade navrhli preskúmavané rozhodnutie potvrdiť. Ďalší účastníci konania v 3. až 12. rade, hoci boli o termíne pojednávania riadne upovedomení, sa na pojednávanie nedostavili, z neúčasti sa ospravedlnila len ďalšia účastníčka v 3. rade. Súd konal aj v neprítomnosti navrhovateľa, ktorého z neúčasti ospravedlnil jeho právny zástupca. Krajský súd podľa § 250l a nasl. ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo, vypočul účastníkov konania s tým, že podľa § 250g ods. 2 v spojení s ustanovením § 250l ods. 2 O.s.p. konal a rozhodol v neprítomnosti navrhovateľa a ďalších účastníkov konania v 3. až 12. rade, oboznámil sa s obsahom administratívneho spisu a dospel k záveru, že opravný prostriedok nie je dôvodný, lebo rozhodnutie bolo vydané v súlade so zákonom. Predmetom preskúmania je rozhodnutie vydané podľa § 12 ods. 1 písm. b) zákona č. 180/1995 Z.z., ktorým odporca potvrdil jednotlivým členom Bývalého urbárského spolumajiteľstva Milbach - pozemkové spoločenstvo (ďalej len PS) v rozhodnutí presne uvedeným, vlastníctvo k pozemkom tak, ako to vyplýva z výroku preskúmavaného rozhodnutia t.j. rozhodol, že tieto pozemky sú vo vlastníctve inej osoby ako bola uvedená u notárskej zápisnici osvedčenia vyhlásenia o vydržaní alebo protokole a zozname o prechode vlastníctva veci štátu na obec v kat. úz. W. W.. Vychádzajúc z obsahu preskúmavaného rozhodnutia vyplýva, že vydaním rozhodnutia stratil platnosť protokol o delimitácii nehnuteľného majetku zapísaný pod V. X/XX z LV č. XXX, z LV č. 1, z LV č. X a z LV č. XXX zo dňa 01.05.1991 - V. XX/XX. Protokoly zo dňa 06.04.1994 - V. XXX/XX a dodatok k protokolu zo dňa 02.09.1996 - V. XXX/XX. Notárska zápisnica osvedčenia vyhlásenia o vydržaní N XXX/XXXX - PVZ XX/XX, N XXX/XXXX - PVZ XXX/XX, N XXX/ XXXX - PVZ XXX/XX. Prechod nehnuteľností z LV č. X na základe neznámeho titulu PVZ XX/XX. Konanie podľa § 12 zákona č. 180/1995 Z. z. je osobitným správnym konaním, ktoré možno začať len v rámci konania podľa tohto zákona (o obnove evidencie niektorých pozemkov a právnych vzťahov k nim), za osobitných podmienok stanovených týmto zákonom. Podľa § 12 ods. 1 zákona č. 180/1995 Z. z. ak sa v konaní zistia údaje odporujúce skutočnostiam, z ktorých vychádzalo notárske osvedčenie vyhlásenia o vydržaní alebo o zápise za vlastníka alebo protokol a zoznam o prechode vlastníctva veci štátu na obec, správny orgán môže na návrh rozhodnutím a) potvrdiť nadobudnutie vlastníctva vydržaním inou osobou, b) potvrdiť, že pozemky sú vo vlastníctve štátu alebo inej osoby, a to aj vtedy, ak sú dotknuté pozemky a právne vzťahy k nim evidované podľa predpisov o katastri nehnuteľností v súbore geodetických informácií a v súbore popisných informácií; vydaním rozhodnutia správneho orgánu strácajú osvedčenia alebo protokoly a zoznamy platnosť. Podľa § 12 ods. 2 zákona č. 180/1995 Z. z. návrh na vydanie rozhodnutia podľa odseku 1 podáva komisii ten, kto o vydanie rozhodnutia preukáže právny záujem, najneskôr však v lehote ustanovenej na podanie námietok (§ 7 ods. 2). Komisia návrh posúdi a so svojim stanoviskom ho predloží správnemu orgánu na rozhodnutie. Podľa § 12 ods. 3 zákona č. 180/1995 Z. z. proti rozhodnutiu podľa odseku 1 možno podať opravný prostriedok podľa osobitného predpisu. Podľa § 7 ods. 1 zákona č. 180/1995 Z. z. správny orgán uverejní návrh registra počas 30 dní na verejné nahliadnutie na obvyklom mieste v obci (jej časti) spolu s poučením o možnosti podať námietky. Komisia súčasne doručí do vlastných rúk každému účastníkovi, ktorého miesto trvalého pobytu alebo sídlo je známe, výpis z návrhu registra týkajúci sa pozemkov, ktoré sú podľa zistených údajov v jeho vlastníctve alebo v správe spolu s poučením o možnosti podať námietky. Komisia spolu s výpisom z návrhu registra doručí účastníkovi výzvu na zaplatenie príspevku na finančné zabezpečenie konania podľa § 10 ods. 2 a 4. Neznámych vlastníkov a vlastníkov, ktorých miesto trvalého pobytu alebo sídlo nie je známe, zastupuje fond alebo štátna organizácia lesného hospodárstva, ak ide o lesné pozemky; komisia doručí fondu alebo štátnej organizácii lesného hospodárstva výpis z návrhu registra. Podľa § 7 ods. 2 zákona č. 180/1995 Z. z. námietky spolu s ich odôvodnením možno podať komisii do 30 dní odo dňa a) doručenia výpisu z návrhu registra, ak ide o účastníkov konania, ktorým sa výpis doručuje, b) uverejnenia návrhu registra, ak ide o neznámych vlastníkov alebo účastníkov konania, ktorým výpis z návrhu registra nebolo možné doručiť alebo ich pobyt, alebo sídlo nie sú známe. Podľa § 5 ods. 1 zákona č. 180/1995 Z. z. na konanie podľa tohto zákona sa vzťahujú všeobecné predpisy o správnom konaní, ak nie je v tomto zákone ustanovené inak, alebo ak konanie neupravujú osobitné predpisy. Navrhovateľ v opravnom prostriedku aj v stanovisku zo dňa 17.04.2015 namietal v procesnoprávnej aj v hmotnoprávnej rovine. Čo sa týka procesnoprávnych námietok bol toho názoru, že rozhodnutie zo dňa 04.07.2014 je paaktom, zdanlivým (ničotným, nulitným) právnym aktom, z ktorého nevyplývajú žiadne práva ani povinnosti. Takýto úkon je neplatný od samého začiatku (ex tunc), z právneho hľadiska neexistuje a nikoho nezaväzuje. Keďže o odvolaní proti rozhodnutiu zo dňa 19.11.2012 nebolo doposiaľ zo strany súdu rozhodnuté, nenadobudlo právoplatnosť a ak odporca na základe paaktu rozhodol s opačným výsledkom (preskúmavaným rozhodnutím), rozhodol duplicitne v tej istej veci, o tom istom predmete konania, čím hrubo porušil procesnoprávne aj hmotnoprávne ustanovenia. K paaktu v stanovisku zo dňa 17.04.2015 analogicky poukázal na českú judikatúru a na rozsudok Najvyššieho súdu Slovenskej republiky 3SžoKS 3/2016. V danom prípade o návrhu PS zo dňa 28.07.2005, podanom podľa § 12 ods. 2 zákona č. 180/1995 Z. z., rozhodol správny orgán rozhodnutiami zo dňa 15.12.2008, 20.12.2010 a 19.11.2012. Prvými dvomi rozhodnutiami bolo návrhu vyhovené, ale rozsudkami Krajského súdu v Prešove sp. zn. 1Sp/39/2019-112 zo dňa 15.06.2000 a 1Sp/6/2011-88 zo dňa 23.02.2012 boli rozhodnutia zrušené a vec bola vrátená správnemu orgánu na ďalšie konanie. Rozhodnutím zo dňa 19.11.2012 č. C XXX/XXXX-XX/MK nebolo návrhu vyhovené, preto podalo PS dňa 10.12.2012 odvolanie a zároveň dňa 17.12.2012 žalobu o preskúmanie tohto rozhodnutia. Konanie o žalobe bolo vedené na Krajskom súde v Prešove pod sp. zn. 3S/94/2012. Rozhodnutím zo dňa 30.09.2013 č. Co X/XXXX/Bo rozhodol právny predchodca odporcu tak, že rozhodnutie zo dňa 19.11.2012 zrušil a vrátil vec na nové prejednanie a rozhodnutie. Rozhodnutie nadobudlo právoplatnosť dňa 15.02.2014. Následne uznesením č.k. 3S/94/2012-83 zo dňa 28.08.2014 krajský súd konanie o žalobe zo dňa 17.12.2012 zastavil. V uznesení poukázal na § 247 ods. 2 O.s.p. a vo vzťahu k § 12 ods. 3 zákona č. 180/1995 Z. z. uviedol, že ... „ ak je v ustanovení § 12 ods. 3 zákona č. 180/1995 Z. z. upravená možnosť podať proti rozhodnutiu podľa odseku 1 opravný prostriedok podľa osobitného predpisu (§ 250l a nasl. O.s.p.), je dôležité a rozhodujúce, že pôjde o také rozhodnutie, ktorého výrok zodpovedá presne alternatívam upraveným v tomto odseku 1. Opravný prostriedok podľa osobitného predpisu je však prípustný len proti pozitívnemu rozhodnutiu správneho orgánu o návrhu, teda v zmysle odseku 1 potvrdzujúcemu rozhodnutiu. Pripustenie preskúmania práve takéhoto rozhodnutia na základe opravného prostriedku podľa osobitného predpisu je vyjadrením istej vyššej závažnosti tohto rozhodnutia a vôle zákonodarcu zabezpečiť jeho preskúmanie priamo súdom mimo odvolacieho správneho konania. Iné ako pozitívne rozhodnutie v zmysle odseku 1 citovaného zákona nebolo možné napadnúť opravným prostriedkom podľa osobitného predpisu, ale len odvolaním podľa správneho predpisu. Názor žalobcov v tomto smere teda nebol správny...“. Uznesenie č.k. 3S/94/2012-83 nadobudlo právoplatnosť dňa 23.09.2015. Na vyššie uvedené rozhodnutia poukazuje krajský súd z dôvodu, že námietka nastolená navrhovateľom v opravnom prostriedku v tomto konaní, bola právoplatne vyriešená v konaní 3S/94/2012. V prípade nesúhlasu mal navrhovateľ možnosť podať odvolanie proti uzneseniu Krajského súdu v Prešove č.k. 3S/94/2012, resp. žalobu o preskúmanie zákonnosti rozhodnutia odporcu zo dňa 30.09.2013, kde by sa ako predbežná otázka riešila otázka právomoci (či o odvolaní podľa § 12 ods. 3 zákona č. 180/1995 Z. z. rozhoduje správny orgán alebo súd). Keďže krajský súd v uznesení č.k. 3S/94/2012 mal za to, že o opravnom prostriedku PS podanom proti rozhodnutiu zo dňa 19.11.2012 mal rozhodnúť správny orgán podľa správneho poriadku (nie súd podľa § 250l a nasl. O.s.p.) a keďže preskúmavané rozhodnutie zo dňa 04.07.2014 bolo vydané až po tom, čo rozhodnutím správneho orgánu v správnom konaní zo dňa 30.09.2013 (právoplatným dňa 15.02.2014) bolo skoršie rozhodnutie zo dňa 19.11.2012 zrušené a vec bola vrátená na nové prejednanie a rozhodnutie, nemožno súhlasiť s argumentáciou navrhovateľa, že ide o duplicitné rozhodnutie o tom istom, s opačným výsledkom, že ide o paakt, vydaný nepríslušným orgánom. Krajský súd sa nestotožňuje ani s námietkou, že rozhodnutie je nepreskúmateľné pre nedostatok dôvodov a neurčitosť, že odporca jednostranne prihliadal len na argumentáciu PS a bez náležitého odôvodnenia neprihliadal na tvrdenia mesta Vysoké Tatry, tieto ignoroval a že sa neriadil záväzným právnym názorom vysloveným v rozsudkoch 1Sp/39/2009 a 1Sp/6/2011. Je potrebné zdôrazniť, že dôvody takto tvrdenej nezákonnosti navrhovateľ nekonkretizoval. V rozsiahlom 85-stranovom rozhodnutí pritom odporca veľmi podrobne reagoval na všetky skutočnosti, ktoré boli podkladom rozhodnutia. V časti VI. až VIII. rozhodnutia citoval vyjadrenia navrhovateľa, vyjadrenia PS a podklady slúžiace na vydanie rozhodnutia. Riadil sa aj záväzným právnym názorom vysloveným v rozsudku Krajského súdu v Prešove sp. zn. 1Sp/6/2011 v zmysle ktorého (aj s poukazom na skorší rozsudok 1Sp/39/20109), reagujúc na povinnosť správneho orgánu sa v ďalšom konaní náležite vysporiadať, kedy správny orgán začal konanie ROEP, kedy bol register zverejnený a či bol návrh na vydanie rozhodnutia podľa § 12 ods. 1, 2 zákona č. 180/1995 Z. z. podaný včas, došetril skutkový stav a zistil, že správny orgán postupom podľa § 7 ods. 1 zákona č. 180/1995 Z. z., rozhodnutím zo dňa 14.06.2005 č. C XXX/XXXX-XXX a č. C XXX/XXXX-XXX uverejnil návrh registra, ktorý bol dňa 04.07.2005 zverejnený v priestoroch Mestského úradu v Starom Smokovci po dobu 30 dní. Výpis z návrhu registra bol doručený dňa 28.06.2005 aj PS (čl. XX AS X), ktoré dňa 28.07.2005 podalo do podateľne správneho orgánu návrh na začatie konania podľa § 12 ods. 2 zákona č. 180/1995 Z. z. a následne, výzvou na doplnenie podania zo dňa 06.10.2005 sa začalo konanie. Návrh bol teda doručený včas, v lehote stanovenej v § 7 ods. 2 zákona č. 180/1995 Z. z. (do 30 dní od doručenia výpisu z návrhu registra). Z obsahu podaní PS zo dňa 28.07.2005 (čl. 1, 2 AS 1) vyplýva, že návrh bol uplatnený vo vzťahu k mpč. XXXX/a/X/a/X/X zapísanej v PKV č. 1 kat. úz. W. W. a mpč. XXXX/b zapísanej v PKV č. XX kat. úz. W. W.. Odporca sa v bode I. preskúmavaného rozhodnutia náležite zaoberal aj otázkou vecnej príslušnosti. Poukázal na § 2 ods. 3 zákona č. 180/2013 Z. z. o organizácii miestnej štátnej správy (ďalej len zákon č. 180/2013 Z. z. ) v spojení s § 3 ods. 1 písm. a), b) v spojení s ods. 2 zákona č. 180/1995 Z.z., v zmysle ktorých bol vecne príslušným správnym orgánom katastrálny úrad, keďže išlo o katastrálne územie v ktorom operát pozemkového katastra sa nezjednotil s operátom pozemkovej knihy, ale údaje v nich uvedené možno identifikovať (§ 3 ods. 1 písm. b) zákona č. 180/1995 Z. z.). Keďže návrh na vydanie rozhodnutia podľa § 12 ods. 2 zákona č. 180/1995 Z. z. bol podaný v rámci konania o obnove evidencie niektorých pozemkov a právnych vzťahov k nim v zmysle § 1 v spojení s § 3 ods. 1 písm. b) a odsek 2 zákona č. 180/1995 Z. z. aj na vydanie rozhodnutia podľa § 12 ods. 2 zákona č. 180/1995 Z. z. bol príslušný katastrálny úrad. Pre doplnenie krajský súd uvádza, že s účinnosťou od 1.10.2013 boli na základe § 8 písm. e) zákona č. 180/2013 Z. z. zrušené správy katastra a podľa § 9 ods. 4 citovaného zákona pôsobnosť správy katastra v sídle kraja prešla na okresné úrady (katastrálne odbory) v sídle kraja. Podľa § 9 ods. 11 zákona č. 180/2013 Z. z. právoplatne neskončené veci správy katastra do 30.09.2013 dokončí okresný úrad v sídle kraja. Odporca sa v bode II. preskúmavaného rozhodnutia podrobne zaoberal aj otázkou, či PS malo právny záujem na podaní návrhu a či bolo osobou, ktorej bolo možné podľa § 12 ods. 1 písm. b) zákona č. 180/1995 Z. z. potvrdiť, že predmetné pozemky sú jeho vlastníctvom. Z preskúmavaného rozhodnutia aj z obsahu administratívneho spisu vyplýva, že PS je spoločenstvo s právnou subjektivitou, ktoré obnovilo svoju činnosť v roku 1992 (registrácia Ministerstvom vnútra SR pod č. VVS/1-19/90-7038 zo dňa 23.11.1992). V roku 1995 spoločenstvo požiadalo o registráciu na Obecnom úrade v Mlynici podľa zákona č. 187/1993 Z. z.. Právne pomery PS boli zosúladené s právnymi predpismi na zasadnutí valného zhromaždenia spoločenstva dňa 20.12.1996, s následnou registráciou PS na základe rozhodnutia Obvodného úradu v Poprade č. reg. 12/1996. Ku dňu podania návrhu boli členmi PS fyzické osoby a obec Mlynica, ktorí predložili správnemu orgánu (v konaní C 175/2005) všeobecné plné moci na zastupovanie X. E., vtedajšiemu predsedovi PS. V PKV č. 1 kat. úz. W. W. neboli zapísané spoluvlastnícke podiely, zápis bol vykonaný v prospech urbáru ako útvaru, vedená bola len urbárska kniha. Zrušením urbáru zostalo vlastníctvo podielnikov zachované a to podľa stavu ku dňu účinnosti zákona č. 2/1958 Sb.. Notárskou zápisnicou N XXX/XXXX, Nz XXXXX/ XXXX zo dňa 14.10.2003 bola obnovená urbárska kniha a súčasne bola osvedčená aj veľkosť podielov pôvodných spoluvlastníkov (resp. ich právnych nástupcov). Toto osvedčenie vyhlásenia o vydržaní je verejnou listinou, ktorá je vedená ako záznamová listina pod č. záznamu Z XXXX/XXXX, v katastri nehnuteľností zapísaná pod č. zmeny 44/04. Že PS bolo vlastníkom predmetných nehnuteľností mal správny orgán preukázané zo zmluvy uzavretej s grófom D., zo zápisov v PKV č. 1, kat. úz. W. W., ale aj z rozhodnutí Pozemkového úradu Poprad, č. XXXX/XXX/XXXX-Kj zo dňa 10.09.2009 a č. XXXX/XXX/XXXX-Kj zo dňa 21.06.2011 (o znárodnení parciel č. XX a XX). Dokumentom potvrdzujúcim právne nástupníctvo „bývalých urbárnikov“ bol aj Výpis z registra pozemkových spoločenstiev č. j. XXXX/XXX/XXX Bývalého urbárskeho spolumajiteľstva Milbach - pozemkové spoločenstvo registrovaného pod č. 12/96, práv. XXXXXXX-XXX ako spoločenstva s právnou subjektivitou a Stanovy (v zmysle ktorých cieľom tohto združenia je obnovenie reálneho výkonu vlastníckych práv bývalých urbárskych spolumajiteľov a ich právnych nástupcov...). Vo vzťahu k námietke, v ktorej navrhovateľ poukázal ...„na obsah osvedčenia o vydržaní, z ktorého vyplýva, že členovia sú spoluvlastníkmi spoločných nehnuteľností, ktoré boli pôvodne zapísané vo vložke č. 1 v kat. úz. W. W. ako mpč. XXXX/a/X/a/X/X ... a nič viac...“ krajský súd poukazuje na prílohy notárskej zápisnice X.. V. N XXX/XXXX, Nz XXXXX/XXXX zo dňa 14.10.2003 a to vyhlásenia členov PS o tom, že sú podielovými spoluvlastníkmi spoločných nehnuteľností v kat. úz. Mlynica a v kat. úz. W. W. (všetkých) (čl. XXXX až XXXX k prílohe č. XXX v AS X), pričom v Zozname vlastníkov podielov spoločnej nehnuteľnosti (čl. XXXX k prílohe č. XXX AS 2) je uvedená pozemkovoknižná zápisnica č. X kat. úz. W. W., ale aj zápisnica č. XX, kat. úz. W. W., do ktorej bola pôvodná mpč. XXXX/b/X odpísaná na základe znárodnenia. V preskúmavanom rozhodnutí sa pritom odporca vysporiadal s otázkou znárodnenia v súvislosti so sanatóriom Tatra tak, že znárodnením štát nadobudol len časť mpč. XXXX/b/X a to parcely č. XX a XX. Predmetnou notárskou zápisnicou bola obnovená urbárska kniha a súčasne bola osvedčená aj veľkosť podielov jednotlivých spoluvlastníkov PS. Vo vzťahu k ďalšej námietke navrhovateľa, že notárska zápisnica nemôže byť úradnou listinou lebo postráda konkrétne mená právnych predchodcov dáva krajský súd do pozornosti prílohy notárskej zápisnice (čl. XXXX a XXXX k prílohe XXXv AS 2) označené ako „Zoznam vlastníkov podielov spoločnej nehnuteľnosti“, v ktorých sú označené aj mená pôvodných vlastníkov, od ktorých jednotliví členovia odvodzujú veľkosť svojich podielov. Navrhovateľ svoje tvrdenie (o neplatnosti predmetnej notárskej zápisnice) doposiaľ ani ničím nepreukázal a neuspel ani v konaní pred Okresným súdom Poprad č. k. 12C XXX/XXXX o neplatnosť uvedeného notárskeho osvedčenia, o ktorom okresný súd rozhodol tak, že návrh mesta Vysoké Tatry zamietol. Rozsudok zo dňa 08.09.2008 nadobudol právoplatnosť dňa 24.10.2008. (čl. 58 k prílohe XXX AS X). Vo vzťahu k námietkam týkajúcim sa činnosti komisie pre obnovu evidencie pozemkov a jednotlivých etáp ROEP je potrebné rozlišovať medzi konaním podľa § 12 zákona č. 185/1995 Z. z. a konaním o rozhodnutí podľa § 7 citovaného zákona. Konanie podľa § 7 zákona č. 180/1995 Z. z. je upravené v § 4 až § 10 citovaného zákona a bolo ukončené vydaním rozhodnutia zo dňa 31.01.2006 o schválení registra obnovenej evidencie pozemkov v kat. úz. W. W.. Register bol zapísaný do katastra nehnuteľností dňa 22.03.2006 pod č. C - X/XXXX, Z XXX/ XX, PVZ XX/XX. Rozhodnutie o námietkach a o schválení registra bolo v zmysle § 7 ods. 3 zákona č. 180/1995 Z. z. preskúmateľné súdom a všetky námietky súvisiace s konaním ROEP bolo potrebné uplatniť v tomto konaní. V danom prípade však ide o konanie podľa § 12 zákona č. 180/1995 Z. z., ktoré síce začalo v rámci ROEP, ale rozhodnutie bolo vydané v čase, keď už bol register právoplatne schválený a zapísaný do katastra nehnuteľností. K námietke navrhovateľa, že s poukazom na § 8 ods. 1 zákona č. 181/1995 Z. z. možno podielové spoluvlastníctvo nadobudnúť iba prevodom (kúpna, darovacia zmluva), alebo prechodom (dedením), žiadny iný spôsob nadobudnutia vlastníctva neprichádza do úvahy a absolútne už nie vydaním osvedčenia o vydržaní, pričom správny orgán v rozhodnutí ani neuviedol deň, ktorým navrhovateľ nadobudol vlastníctvo k pozemkom vydržaním a návrh mal obsahovať aj skutočnosti o splnení podmienok vydržania ustanovených osobitným predpisom (Občianskym zákonníkom), je potrebné uviesť, že správny orgán nerozhodol - nepotvrdil nadobudnutie vlastníctva vydržaním podľa § 11 zákona č. 180/1995 Z. z., ale rozhodoval podľa § 12 ods. 1 písm. b) citovaného zákona a potvrdil, že pozemky sú vo vlastníctve inej osoby. Právna úprava (zákon č. 180/1995 Z. z.) pritom nevylučovala, aby podiely na spoločnej nehnuteľnosti boli členmi nadobudnuté na základe osvedčenia vydržania vlastníckeho práva, ktoré má len deklaratórne účinky. Opätovne treba zdôrazniť, že vlastnícke právo členov urbáru (PS) k spoločným nehnuteľnostiam zostalo v zmysle zákona č. 2/1959 Zb. zachované a spoločné lesy prešli len do obhospodarovania štátnej lesnej organizácie alebo družstva. Keďže členovia urbáru neboli v PKV č. 1 kat. úz. W. W. menovite zapísaní, ale týchto urbár evidoval v tzv. urbárskej knihe, ktorá sa však nezachovala, tak notárskou zápisnicou (N XXX/XXXX, Nz XXXXX/XXXX došlo k obnoveniu urbárskej knihy s prihliadnutím na prevody medzi členmi urbáru tak, ako to bolo zdokumentované vo vyhláseniach, ktoré tvorili prílohu notárskej zápisnice. Uvedeným postupom členovia PS preukazovali veľkosť svojich podielov v súlade s § 5 ods. 4 zákona č. 180/1995 Z. z. Aj v tomto prípade sú preto námietky navrhovateľa nedôvodné. Keďže rozhodnutie odporcu vychádza z náležite zisteného skutkového stavu, pričom správny orgán sa v konaní riadil aj záväzným právnym názorom súdu vysloveným v jeho skorších rozhodnutiach, skutková a právna argumentácia je v medziach logickej správnej úvahy, krajský súd podľa § 250q ods. 2 O.s.p. preskúmavané rozhodnutie ako zákonné potvrdil. O náhrade trov konania rozhodol podľa § 250k ods. 1 v spojení s § 250l ods. 2 O.s.p.. Navrhovateľ nebol v konaní úspešný, odporca ani ďalší účastníci konania nemajú zo zákona právo na náhradu trov konania, preto súd náhradu trov konania účastníkom nepriznal. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia, prostredníctvom Krajského súdu v Prešove na Najvyšší súd SR v Bratislave, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2015:8014200969.2 (dáta aktuálne k 13. 11. 2026). Záväzné je znenie zverejnené súdom.




